<classify> Kampeni hiyo yenye kaulimbiu Tembelea hifadhi uzawadiwe ilizinduliwa jijini Mwanza na Waziri wa Maliasili na Utalii Lazaro Nyalandu, ambaye aliongozana na Mkurugenzi Mkuu wa TANAPA Allan Kijazi, baadhi ya wahifadhi wakuu na Katibu Tawala wa Mkoa wa Mwanza Faisa Issa, aliyemwakilisha Mkuu wa Mkoa wa Mwanza Faisal Issah.Awali, Mkurugenzi wa Utalii na Masoko, Ibrahim Musa alisema kampeni hiyo itaongeza kasi na mbinu za kisasa za kuhamasisha watu na jamii waone umuhimu wa kufanya utalii wa ndani na waondokane na mawazo kuwa utalii unafanywa tu na raia wa kigeni.Ni matumaini yetu kuwa kupitia kampeni hii, utalii wetu wa ndani utatangazwa sanjari na kutembelea watu, taasisi na sekta binafsi waone umuhimu wa kutembelea utalii wa ndani, alisema.Naye Kijazi alisema kuwa TANAPA imeanzisha kampeni hiyo itakayodumu kwa miezi sita kwa majaribio ya awali kuanzia Julai 1 hadi Desemba 31, mwaka huu , na itakuwa endelevu.Alisema kampeni hiyo imeanzishwa baada ya kugundua kuwepo kwa uhamasishaji mdogo wa utalii wa ndani na uhifadhi hapa nchini.Alisema Watanzania wengi wakiwemo baadhi ya wanasiasa bado wana kasumba kuwa hifadhi za taifa zilizopo nchini zipo kwa ajili ya wageni kutoka nje ya nchi na kufafanua kuwa hifadhi hizo zipo kwa ajili ya watu wote wakiwemo Watanzania.Naye RAS Issa aliishukuru TANAPA kwa kuamua kuzindulia kampeni hiyo jijini Mwanza, ambapo alisema mkoa huo utakuwa tayari kuwahamasisha wananchi waweze kushiriki kikamilifu katika kampeni hiyo.Kwa upande wake Waziri Nyalandu alitumia fursa hiyo kuwataka vijana wasomi kutoka vyuo vikuu nchini kuandika na kutangaza habari za utalii na maajabu yaliyopo nchini.  <topic>: UCHUMI 